# ELŐTERJESZTÉS

****

**BALATONMÁRIAFÜRDŐ KÖZSÉG**

**ÖNKORMÁNYZAT**

## KÉPVISELŐ-TESTÜLETÉNEK

2020. február 17-I NYILVÁNOS ÜLÉSÉRE

**TÁRGY:**

**Jóléti célú lakossági támogatásokról szóló rendelet megalkotása**

**ELŐADÓ:**

## mestyán valéria

**címzetes főjegyző**

ELŐTERJESZTÉS

**Készült**: Balatonmáriafürdő Község Önkormányzat Képviselő-testületének 2020. február 17-ei nyilvános testületi ülésére

**Tárgy:** Jóléti célú lakossági támogatásokról szóló rendelet megalkotása

Tisztelt Képviselő-testület!

A jóléti célú lakossági támogatásokról szóló önkormányzati rendelet megalkotásának alapvető indoka a Kúria Köf.5.014/2019/3. számú határozatának megjelenése.

A fenti döntés értelmében az önkormányzat jogszabálysértő gyakorlatot folytat, ha bizonyos támogatásokat jövedelemvizsgálat nélkül juttat a lakosságnak, mert ebben az esetben nem érvényesül a rászorultság elve.

Jelenleg az önkormányzat 4/2016. (II.17.) rendeletének III. Fejezete tartalmazza „Egyéb pénzbeli és természetbeni települési támogatások” megnevezéssel a jövedelmi viszonyoktól függetlenül nyújtott önkormányzati támogatásokat.

Ezek a támogatások az alábbiak:

* temetési támogatás
* temetési hely megváltásának támogatása
* kegyeleti koszorú
* kelengyetámogatás
* iskolakezdési támogatás
* felsőfokú tanulmányokat folytató fiatalok támogatása
* szociális étkeztetés térítési díjának átvállalása
* időskorúak karácsonyi támogatása.

Javasolom a Tisztelt Képviselő-testületnek, hogy a fent felsorolt, jövedelmi viszonyoktól függetlenül nyújtott önkormányzati támogatásokról - a temetési támogatás és a szociális étkeztetés térítési díjának átvállalása kivételével - **az Alaptörvény 32. cikk (2) bekezdése alapján, eredeti jogalkotói hatáskörében eljárva alkosson külön rendeletet.**

A temetési támogatásra vonatkozóan olyan jövedelemhatárt javaslok meghatározni, mely biztosítaná, hogy valamennyi igénylő megkapja a támogatást, így ez az ellátási forma továbbra is bent maradna a szociális rendeletben.

A „szociális étkeztetés térítési díjának átvállalása” megnevezésű támogatási formát javasolom megszüntetni, mert ilyen támogatásra évek óta nem volt igény.

Balatonkeresztúr, 2020. február 13.

Mestyán Valéria

címzetes főjegyző

**Indokolás**

**Balatonmáriafürdő Község Önkormányzat Képviselő-testületének**

**a jóléti célú lakossági támogatásokról szóló önkormányzati rendelet-tervezetéhez**

**1.§-hoz**

A rendelet célja, hogy az önkormányzat által biztosított jövedelmi viszonyoktól független támogatásokat megnevezze, feltételeit, mértékét, elbírálásának rendjét meghatározza.

**2.§-hoz**

A rendelet hatálya a Balatonmáriafürdő községben állandó lakóhellyel rendelkező személyekre terjed ki.

**3.§-hoz**

A rendeletben meghatározott támogatások tekintetében a hatáskört a polgármester gyakorolja, átruházott hatáskörben.

**4.§-hoz**

A jövedelemtől független pénzbeli önkormányzati támogatások:

1. Temetési hely megváltásának támogatása
2. Időskorúak karácsonyi támogatása
3. Kelengyetámogatás
4. Iskolakezdési támogatás
5. Felsőfokú tanulmányokat folytató fiatalok támogatása

Jövedelemtől független természetbeni „támogatás”:

kegyeleti koszorú.

**5.§-hoz**

A temetési hely megváltásához nyújtott támogatás összege és feltételei változatlanul maradnának. A támogatás nyújtásának célja, hogy a sírhely-, vagy urnasírhely megváltásáért fizetendő díj azonos legyen a balatonkeresztúri állandó lakosok által fizetett összeggel.

**6. §-hoz**

A 62 év feletti balatonmáriafürdői lakosok részére nyújtott karácsonyi támogatás összege és feltételrendszere változatlan, a népességnyilvántartás adatbázisán alapul.

**7.§-hoz**

A kelengyetámogatás a szülés időpontjában balatonmáriafürdői illetőségű anyát illeti meg, összege gyermekenként 50 000 Ft.

A kérelem benyújtására nyitva álló határidő a gyermek születésétől számított 90 napban lenne meghatározva.

**8.§-hoz**

A tanévkezdés megkönnyítése érdekében a Balatonmáriafürdő községben állandó lakóhellyel rendelkező - az általános iskola, középiskola nappali rendszerű oktatásában résztvevő - tanulókat kérelemre iskolakezdési támogatásban részesíti az önkormányzat.

Feltételrendszere a korábbiakhoz képest annyiban változna, hogy a támogatás kérelem alapján járna, és a támogatás szeptember 1-től október 31. napjáig lenne kifizethető.

Az iskolakezdési támogatás összege általános iskolás tanulók esetében 8.000 Ft helyett 10.000 Ft összegben, középiskolás tanulók esetében pedig 15.000 Ft helyett 20.000 Ft összegben lenne meghatározva.

Az eddiginél magasabb összegeket indokolja a forint vásárlóerejének csökkenése és az alacsony gyermeklétszám. (A tavalyi évben 15 fő általános iskolás és 4 fő középiskolás tanuló részesült iskolakezdési támogatásban.)

**9. §-hoz**

A felsőfokú tanulmányokat folytató fiatalok támogatása a Balatonmáriafürdőn állandó lakóhellyel rendelkező fiatalok részére nyújtott egyszeri pénzbeli támogatás, melynek keretösszege az önkormányzat éves költségvetésében kerül meghatározásra.

A megállapított támogatás minden igénylő részére azonos összegben kerül kifizetésre.

**10.§-hoz**

A kegyeleti koszorú gesztusértékű önkormányzati „támogatás”.

**Tervezet**

**Balatonmáriafürdő Község Önkormányzat Képviselő-testületének …/2020. ( ) önkormányzati rendelete**

**a jóléti célú lakossági támogatásokról**

Balatonmáriafürdő Község Önkormányzat Képviselő-testülete az Alaptörvény 32. cikk (2) bekezdése alapján, eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 10. § (2) bekezdésében meghatározott feladatkörében eljárva a következőket rendeli el.

**I. FEJEZET**

**Általános rendelkezések**

**1. A rendelet célja**

**1.§**

E rendelet célja, hogy meghatározza a Balatonmáriafürdő Község Önkormányzat Képviselő-testülete által biztosított jóléti célú lakossági támogatások feltételeit, mértékét, elbírálásának rendjét.

**2. A rendelet hatálya**

**2.§**

A rendelet hatálya kiterjed a Balatonmáriafürdő községben állandó lakóhellyel rendelkező személyekre.

**3. A hatáskör gyakorlásának szabályai**

**3.§**

A Képviselő-testület az e rendelet szerinti önkormányzati támogatásokkal kapcsolatos hatásköröket a polgármesterre ruházza át.

**II. FEJEZET**

**4. A támogatások formái**

**4.§** (1) Az e rendeletben foglalt feltételek fennállása esetén pénzbeli önkormányzati támogatásként

a) Temetési hely megváltásának támogatása

b) időskorúak karácsonyi támogatása

c) Kelengyetámogatás

d) Iskolakezdési támogatás

e) Felsőfokú tanulmányokat folytató fiatalok támogatása

nyújtható.

(2) Az e rendeletben foglalt feltételek fennállása esetén természetbeni önkormányzati támogatásként kegyeleti koszorú nyújtható.

**III. FEJEZET**

**5. Temetési hely megváltásának támogatása**

**5. §** (1) Az önkormányzat kérelemre minden balatonmáriafürdői állandó lakosként elhunyt részére vásárolt, és Balatonkeresztúr Község Önkormányzata által fenntartott bármelyik helyi temetőben nyugalomba helyezett eltemettetője részére a mindenkori sírhely-, vagy urnasírhely megváltásához támogatást nyújt.

(2) A támogatás összege a temetőt fenntartó önkormányzat által megállapított, balatonkeresztúri állandó lakosként elhunyt, és a nem balatonkeresztúri állandó lakosként elhunyt esetében megállapított díj különbözete.

(3) A kérelemhez be kell csatolni a sírhely megváltását igazoló számla-, és az elhunyt halotti anyakönyvi kivonatának másolatát.

(4) A támogatást a haláleset bekövetkezésétől számított 60 napon belül lehet igényelni, mely határidő elmulasztása jogvesztő.

(5) A megállapított támogatás kifizetése a döntés közlésétől számított nyolc napon belül történik az önkormányzat házipénztára útján.

**6. Időskorúak karácsonyi támogatása**

**6.§** (1) A képviselő-testület a Balatonmáriafürdő községben állandó lakóhellyel rendelkező, a tárgyév december 31. napjáig 62. életévüket betöltő és 62 évnél idősebb időskorú személyeket december hónapban egyszeri – 3000 Ft/fő összegű - karácsonyi támogatásban részesíti.

(2) A támogatásra jogosult személyekről szóló kimutatást a tárgyév november hónapjában a Hivatal népességnyilvántartója készíti el a népességnyilvántartó rendszerből történő lekérdezés útján.

(3) A kimutatás alapján a Hivatal szociális ügyintézője utcák szerinti bontásban elkészíti a támogatásra jogosult személyekről szóló névjegyzéket és azt átadja a házipénztár részére.

(4) A támogatás a tárgyév december 20. napjáig fizethető ki az önkormányzat házipénztára útján. A határidő elmulasztása jogvesztő.

**7. Kelengyetámogatás**

**7.§** (1) Az önkormányzat kérelemre kelengyetámogatásban részesíti az anyát, amennyiben a gyermek születésének időpontjában az anya Balatonmáriafürdő községben állandó lakóhellyel rendelkezik és a Balatonmáriafürdői Védőnői Szolgálat védőnője az általa vezetett várandós nyilvántartó könyvben szereplő adatok alapján igazolja azt, hogy az anya a gyermek születésének időpontjában a gondozásában állt.

(2) A támogatás összege gyermekenként 50.000 Ft.

(3) A kérelemhez be kell csatolni a gyermek születési anyakönyvi kivonatának másolatát és a Balatonmáriafürdői Védőnői Szolgálat védőnőjének (1) bekezdés szerinti igazolását.

(4) A támogatás megállapítása iránti kérelmet a gyermek születését követő kilencven napon belül lehet benyújtani. A határidő elmulasztása jogvesztő.

(5) A kelengyetámogatás kifizetése a döntés közlésétől számított nyolc napon belül történik az önkormányzat házipénztára útján.

**8. Iskolakezdési támogatás**

**8.§** (1) Az önkormányzat a tanévkezdés megkönnyítése érdekében a Balatonmáriafürdőn állandó lakóhellyel rendelkező - az általános iskola, középiskola nappali rendszerű oktatásában résztvevő - tanulókat kérelemre iskolakezdési támogatásban részesíti.

(2) A támogatás megállapításának feltétele a lakcímet igazoló hatósági igazolvány bemutatása és a tanulói jogviszonyt igazoló iskolalátogatási igazolás benyújtása.

(3) Az iskolakezdési támogatás összege:

a) általános iskolai tanulók esetében 10.000 Ft,

b) középiskolai tanulók esetében 20.000 Ft.

(4) A kifizetés az önkormányzat házipénztárából történik minden év szeptember 1-től október 31. napjáig.

(5) A támogatást a (4) bekezdésben meghatározott határidőn belül lehet igényelni, melynek elmulasztása jogvesztő.

**9. Felsőfokú tanulmányokat folytató fiatalok támogatása**

**9. §** (1) Az önkormányzat a tárgyévi költségvetésében meghatározott keretősszegből pénzbeli támogatásban részesíti azokat a 25. életévüket be nem töltött balatonmáriafürdői állandó lakóhellyel rendelkező fiatalokat, akik az ország bármely egyetemének vagy főiskolájának nappali tagozatán – alap-, vagy mesterképzés keretében – folytatnak tanulmányokat.

(2) A kérelmet az e célra rendszeresített pályázati űrlapon kell benyújtani minden év október 31. napjáig a hivatalhoz. A határnap elmulasztása jogvesztő.

(3) A támogatás mértéke az éves keretösszeget is figyelembe véve minimum 20.000 Ft, maximum 50.000 Ft/fő.

(4) A támogatás konkrét mértékét – mely azonos összegű minden pályázó esetében - a benyújtott pályázatok száma és az éves keretösszeg határozza meg.

(5) Az október 31. napjáig benyújtott kérelmek elbírálására és a támogatások ünnepélyes keretek közötti átadására november hónapban kerül sor.

**10. Kegyeleti koszorú**

**10. §** Balatonmáriafürdő Községi Önkormányzati Képviselő-testülete a balatonmáriafürdői állandó lakosként elhunyt személy temetésén - amennyiben helybeli temetőben kerül elhelyezésre – koszorúval rója le kegyeletét.

**IV. FEJEZET**

**ZÁRÓ RENDELKEZÉSEK**

**11. §** (1) A rendelet 2020. március 1-én lép hatályba, rendelkezéseit a véglegesen el nem bírált, folyamatban levő ügyekben is alkalmazni kell.

(2) Ez a rendelet a Magyar Köztársaságnak az Európai Unióhoz történő csatlakozásáról szóló szerződés kihirdetéséről szóló 2004. évi XXX. törvénnyel összhangban az Európai Közösségek jogszabályaival összeegyeztethető szabályozást tartalmaz.

Galácz György                Mestyán Valéria

                                                        Polgármester                    címzetes főjegyző

A rendelet kihirdetve: 2020. február …-én

Mestyán Valéria

címzetes főjegyző

**TÁJÉKOZTATÓ AZ ELŐZETES HATÁSVIZSGÁLAT EREDMÉNYÉRŐL**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Rendelet-tervezet címe:** | **Balatonmáriafürdő Község Önkormányzat Képviselő-testületének a jóléti célú lakossági támogatásokról szóló önkormányzati rendelet-tervezete** | | | | | | | |
| **Rendelet-tervezet valamennyi jelentős hatása, különösen** | | | | | | | | |
| Társadalmi, gazdasági  hatás: | | | Költségvetési hatás: | | Környezeti,  egészségügyi  következmények: | Adminisztratív  terheket  befolyásoló hatás: | | Egyéb hatás: |
| Önkormányzat Képviselő-testülete által biztosított jóléti célú lakossági támogatások feltételeit, mértékét, elbírálásának rendjét a korábbi jól bevált gyakorlat szerint biztosítjuk a meghatározott életkorú, élethelyzetű polgárai számára jövedelemtől függetlenül. | | | A 2020. évi költségvetésben tervezett keretösszegek rendelkezésre állnak. | | nincs. | nincs | | Nincs. |
| **A rendelet megalkotása szükséges, mert:** A Kúria döntését figyelembe véve e támogatási formák eredeti jogalkotói hatáskörben állapíthatók meg törvényesen. | | | | | | | | |
| **A rendelet megalkotásának elmaradása esetén várható következmények:**  Az önkormányzat által eddig biztosított támogatások esetleges elvonása, lehetősége az állampolgárok részéről negatív megítélést eredményezne. | | | | | | | | |
| **A rendelet alkalmazásához szükséges feltételek:** | | | | | | | | |
| Személyi: | | Szervezeti: | | Tárgyi: | | | Pénzügyi: | |
| Rendelkezésre állnak. | | Rendelkezésre állnak. | | Rendelkezésre állnak. | | | Rendelkezésre állnak. | |